dh-unibe/image-text_koenigsfelden-charters-post-1500 huggingface dataset:
Wir, der schullthēs und ràt ✳ zuͦ Bernn, ✳ thuͦnd kundt mit diserm brieff, ✳ allsz dann irrun̄g
unnd misferstaͤnntnùssz ist gewaͤsen ✳ zwùschenn den erwirdigen, geistlichen, unnsern lieben, andaͤchttigenn
unnd getruwenn burgerin, ✳ aͤpttissin ✳ unnd connvennt ✳ des gotzhusz Kungsfellden ✳ an einem, ✳ und uns dem
anndern teil, ✳ daruͤrend unnd von waͤgen ✳ der besatzung des gerichts zuͦ Illfingen, ✳ in unser herschafft
Schaͤnnckennberg ✳ gelaͤgenn, ✳ ouch wie soͤllich gericht gehallten ✳ unnd gebrucht soͤllte waͤrden, ✳ das wir uns
daruff ✳ nach erkundung des allten bruchs ✳ und harkomenns, ✳ ouch des urbers des jetzgemellt₎ gotzhusz
Kungsfellden ✳ mitt demselben nachfollgennde meynùng ✳ angenomen ✳ und daͤro hinfùr zuͦ gelaͤben zuͦgesagt
haben. ✳ unnd namlichen das unser vogt der herschafft Schaͤnnckenberg, ✳ so je zuͦ zyten sin wirdt, ✳ das obbemellt gericht ✳ zuͦ ✳ Illfingen besetzen ✳ unnd alldà umb eygen ✳ unnd erb ✳ und sunst all sachen moge richttenn ✳
unnd die fraͤvel, so dàsselbs gefallen, ✳ zuͦ unnsern hannden moge beziechen, ✳ wie soͤllichs vornacher ouch
gebrucht ist, ✳ unnd sovil des vilgesagtten gotzhusz Kungsfellden guͤtter, ✳ zinsz, ✳ zächennden, ouch annder desselbē
gerechttigkeitten ✳ und zuͦgehoͤrden ✳ beruͤrt, ✳ darumb sol der kaͤller des kaͤllerhoffs ✳ zuͦ Illfingen den stab
halltten ✳ unnd fuͤrenn ✳ unnd umb jetzbemellt sachen, ouch eygen ✳ unnd erb ✳ der guͤtter des beruͤrtten gotzhusz Kungsfellden ✳ zuͦrichtten haben, ✳ wie das desselben gotzhusz urber vordert ✳ unnd anzoͤigt, ✳ dann wir ouch
soͤllichen urber hiemit bekreffttigett ✳ und das gotzhusz Kungsfellden daby wellen làssen belybenn. ✳
unnd diewyl nù soͤllichs allso ✳ vor uns gehanndlet ✳ und vollzogen, ✳ so ist dessz zuͦ bekanntnussz diser
brieff ✳ unnder unnserm̄ anhangenden sigel verwart uff gericht ✳ und den genanntten frowen des
gotzhusz Kungsfellden gaͤbenn ✳ uff sonntag vor samtt Martins tag, ✳ nach Crists gepurt
getzallt tusend funffhundert ✳ zweintzig unnd vier jar. ✳ ✳ ✳
Konigsf. 926
Staatsarchiv
AARGAU
424
bekaͤntnis brieff vō minē
g₎ herenn vō der grichtt
wegenn zuͦ Elffingenn
K
Q ✳ 15
A